Απόφαση της Επιτροπής

της 25ης Μαρτίου 2003

για τη σύσταση συμβουλευτικής ομάδας υπό την επωνυμία "Ομάδα εμπειρογνωμόνων για την εμπορία ανθρώπων"

(2003/209/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την Ευρωπαϊκή Ένωση,

Εκτιμώντας τα ακόλουθα:

(1) Η Ευρωπαϊκή Ένωση διατηρεί και αναπτύσσει την Ένωση ως χώρο ελευθερίας, ασφάλειας και δικαιοσύνης.

(2) Η Ένωση παρέχει στους πολίτες υψηλό επίπεδο ασφάλειας εντός του χώρου ελευθερίας, ασφάλειας και δικαιοσύνης. Ο στόχος αυτός επιτυγχάνεται με την πρόληψη και την καταπολέμηση του εγκλήματος, οργανωμένου ή άλλου, ειδικότερα της εμπορίας ανθρώπων και αδικημάτων εις βάρος παιδιών.

(3) Σύμφωνα με το άρθρο 5 παράγραφος 3 του Χάρτη των Θεμελιωδών Δικαιωμάτων της Ευρωπαϊκής Ένωσης, η εμπορία ανθρωπίνων όντων απαγορεύεται.

(4) Η εμπορία ανθρώπων, όπως ορίζεται στην απόφαση-πλαίσιο 2002/629/ΔΕΥ του Συμβουλίου, της 19ης Ιουλίου 2002, για την καταπολέμηση της εμπορίας ανθρώπων(1) αποτελεί σοβαρό έγκλημα που συνίσταται σε παραβιάσεις των θεμελιωδών ανθρωπίνων δικαιωμάτων και της ανθρώπινης αξιοπρέπειας, και απαιτεί πολύπλευρη αντιμετώπιση που να αφορά όλη την αλυσίδα της παράνομης διακίνησης, συμπεριλαμβανομένων και των χωρών προέλευσης, διέλευσης και προορισμού.

(5) Το Ευρωπαϊκό Συμβούλιο του Τάμπερε, στις 15 και 16 Οκτωβρίου 1999, ζήτησε την πρόληψη κάθε μορφής εμπορίας ανθρώπων. Το Ευρωπαϊκό Συμβούλιο της Σεβίλλης, στις 21 και 22 Ιουνίου 2002, εξέφρασε την ανάγκη αποφασιστικής δράσης για την καταπολέμηση της εμπορίας ανθρώπων.

(6) Η δήλωση των Βρυξελλών, ως τελικό πόρισμα της Ευρωπαϊκής Διάσκεψης για την πρόληψη και την καταπολέμηση της εμπορίας ανθρώπων - παγκόσμια πρόκληση για τον 21ο αιώνα, 18 έως 20 Σεπτεμβρίου 2002, περιλαμβάνει παράρτημα συστάσεων, προτύπων και βέλτιστων πρακτικών και εκφράζει την ανάγκη ύπαρξης ομάδας εμπειρογνωμόνων που θα συσταθεί από την Επιτροπή.

(7) Αυτή η ομάδα εμπειρογνωμόνων θα συμβάλει ουσιαστικά στην περαιτέρω ανάπτυξη της καταπολέμησης της εμπορίας ανθρώπων και θα δώσει τη δυνατότητα στην Επιτροπή να συγκεντρώνει απόψεις πάνω σε κάθε πρωτοβουλία της σχετικά με την εμπορία ανθρώπων.

(8) Ως εκ τούτου, αυτή η ομάδα εμπειρογνωμόνων θα πρέπει να συσταθεί, να οριστεί η διάρκεια λειτουργίας της και να οργανωθεί η διοικητική της διάρθρωση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θέμα

1. Συστήνεται με την παρούσα απόφαση συμβουλευτική επιτροπή, καλούμενη ομάδα εμπειρογνωμόνων για την εμπορία ανθρώπων, στο εξής αναφερόμενη ως "ομάδα εμπειρογνωμόνων".

2. Η ομάδα εμπειρογνωμόνων αποτελείται από ειδικευμένα άτομα ικανά να εξετάζουν θέματα σχετικά με την εμπορία ανθρώπων. Η ικανότητα αυτή βασίζεται σε πείρα που απορρέει από δραστηριότητες για λογαριασμό διοικήσεων στα κράτη μέλη της ΕΕ και τις υποψήφιες χώρες σε διακυβερνητικές, διεθνείς και μη κυβερνητικές οργανώσεις που εμπλέκονται στην καταπολέμηση της εμπορίας ανθρώπων, ή από ακαδημαϊκή έρευνα για δημόσια ή ιδιωτικά πανεπιστήμια ή ιδρύματα.

Άρθρο 2

Αποστολή

1. Η Επιτροπή μπορεί να συμβουλεύεται την ομάδα εμπειρογνωμόνων επί παντός θέματος σχετικά με την εμπορία ανθρώπων.

2. Η ομάδα εμπειρογνωμόνων θα προβαίνει σε γνωμοδοτήσεις ή θα καταρτίζει εκθέσεις προς την Επιτροπή κατόπιν αίτησης της τελευταίας ή με δική της πρωτοβουλία, λαμβάνοντας δεόντως υπόψη τις συστάσεις που διατυπώθηκαν στη δήλωση των Βρυξελλών.

3. Ειδικότερα, μετά από εννέα μήνες, η ομάδα εμπειρογνωμόνων θα υποβάλει έκθεση και θα βοηθήσει την Επιτροπή να υποβάλει περαιτέρω συγκεκριμένες προτάσεις επί ευρωπαϊκού επιπέδου.

Άρθρο 3

Σύνθεση

1. Την ομάδα εμπειρογνωμόνων θα απαρτίζουν 20 μέλη.

2. Την ομάδα εμπειρογνωμόνων απαρτίζουν μέλη με πείρα που απορρέει από δραστηριότητες σε:

α) διοικητικές υπηρεσίες των κρατών μελών της ΕΕ (επτά μέλη)·

β) διοικητικές υπηρεσίες των υποψηφίων χωρών (τέσσερα μέλη)·

γ) διακυβερνητικές, διεθνείς και μη κυβενρητικές οργανώσεις που δρουν σε ευρωπαϊκό επίπεδο, με δεόντως τεκμηριωμένη πείρα στον τομέα της εμπορίας ανθρώπων (εννέα μέλη).

Μπορούν επίσης να γίνουν μέλη της ομάδας εμπειρογνωμόνων άτομα με πείρα από ακαδημαϊκή έρευνα σε δημόσια ή ιδιωτικά πανεπιστήμια ή ιδρύματα στα κράτη μέλη της ΕΕ, εάν προταθούν από τις προαναφερθείσες ομάδες.

3. Η ομάδα εμπειρογνωμόνων θα περιλαμβάνει τουλάχιστον 40 % μέλη από το κάθε φύλο.

4. Τα μέλη διορίζονται ως ανεξάρτητοι εμπειρογνώμονες και δεν εκπροσωπούν τα κράτη ή τις οργανώσεις για λογαριασμό των οποίων εργάζονται.

Άρθρο 4

Διορισμός

1. Τα μέλη διορίζονται μεμονωμένα από την Επιτροπή, βάσει αντικειμενικών κριτηρίων αποδεδειγμένης ικανότητας και πείρας. Η Επιτροπή διορίζει τα μέλη από κατάλογο που έχει καταρτιστεί από όλα τα άτομα που έχουν προταθεί από τα ακόλουθα μέρη:

α) κυβερνήσεις των κρατών μελών της ΕΕ·

β) κυβερνήσεις των υποψηφίων χωρών·

γ) διεθνείς, διακυβερνητικές και μη κυβερνητικές οργανώσεις με ενεργό δράση στην πρόληψη και καταπολέμηση της εμπορίας ανθρώπων σε ευρωπαϊκό επίπεδο και των οποίων τα σχέδια για την καταπολέμηση της εμπορίας ανθρώπων συγχρηματοδοτήθηκαν στο πλαίσιο ενός από τα προγράμματα της ΕΕ, STOP I ή STOP IΙ.

Κάθε κράτος μέλος ή υποψήφια χώρα καθώς και καθεμία από τις προαναφερθείσες οργανώσεις μπορεί να προτείνει μέχρι τρία μέλη.

2. Η Επιτροπή δημοσιεύει προς ενημέρωση τον κατάλογο των μελών στην Επίσημη Εφημερίδα της Ευρωπαϊκής Ένωσης.

Άρθρο 5

Διάρκεια της θητείας

1. Η θητεία των μελών διαρκεί ένα έτος με δυνατότητα ανανέωσης.

2. Μετά τη λήξη της θητείας τους, τα μέλη της ομάδας εμπειρογνωμόνων παραμένουν εν υπηρεσία ώσπου να αντικατασταθούν ή να ανανεωθεί η θητεία τους.

3. Η θητεία ενός μέλους διακόπτεται προτού λήξει σε περίπτωση παραίτησης ή θανάτου. Σε τέτοια περίπτωση, το μέλος αυτό αντικαθίσταται για την εναπομένουσα περίοδο μέχρι τη λήξη της θητείας του, σύμφωνα με τη διαδικασία που καθορίζεται στο άρθρο 4.

4. Δεν προβλέπεται αμοιβή για ασκούμενα καθήκοντα.

Άρθρο 6

Ομάδες εργασίας

Για την πραγματοποίηση της αποστολής που ορίζεται στο άρθρο 2, η ομάδα εμπειρογνωμόνων μπορεί να συνιστά ειδικές ομάδες εργασίας. Οι ομάδες εργασίας αποτελούνται από οκτώ μέλη κατ' ανώτατο όριο.

Άρθρο 7

Επιπλέον εμπειρογνώμονες

1. Η ομάδα εμπειρογνωμόνων μπορεί να καλέσει κάθε άτομο που έχει κάποια ιδιαίτερη αρμοδιότητα σε θέματα εγγεγραμμένα στην ημερήσια διάταξη, να συμμετάσχει στις εργασίες της. Τα άτομα αυτά συμμετέχουν μόνο στη συζήτηση του θέματος για το οποίο έχουν κληθεί.

2. Η ομάδα εμπειρογνωμόνων μπορεί να καλέσει εκπροσώπους των κρατών μελών, των υποψηφίων χωρών ή τρίτων χωρών ή διεθνών, διακυβερνητικών και μη κυβερνητικών οργανώσεων.

Άρθρο 8

Προεδρία και προεδρείο

1. Η ομάδα εμπειρογνωμόνων, με πλειοψηφία των δύο τρίτων των παρόντων μελών εκλέγει έναν πρόεδρο και δύο αντιπροέδρους μεταξύ των μελών της.

2. Ο πρόεδρος και οι αντιπρόεδροι παραμένουν μετά τη λήξη της θητείας τους εν υπηρεσία μέχρις ότου αντικατασταθούν ή ανανεωθεί η θητεία τους.

3. Σε περίπτωση διακοπής της θητείας του προέδρου ή ενός από τους αντιπροέδρους λόγω παραίτησης ή θανάτου, προβλέπεται η αντικατάστασή τους για την εναπομένουσα περίοδο μέχρι τη λήξη της θητείας τους, σύμφωνα με τη διαδικασία που προβλέπεται στην παράγραφο 1.

4. Ο πρόεδρος και οι αντιπρόεδροι συγκροτούν το προεδρείο.

5. Το προεδρείο προετοιμάζει και οργανώνει τις εργασίες της ομάδας εμπειρογνωμόνων.

6. Το προεδρείο μπορεί να προσκαλεί εισηγητές οποιασδήποτε ομάδας εργασίας προκειμένου να συμμετάσχουν στις συνεδριάσεις του.

Άρθρο 9

Γραμματεία

Η Επιτροπή εξασφαλίζει τη γραμματεία της ομάδας εμπειρογνωμόνων, του προεδρείου και των ομάδων εργασίας.

Άρθρο 10

Συμμετοχή των υπηρεσιών της Επιτροπής

Οι εκπρόσωποι των ενδιαφερόμενων υπηρεσιών της Επιτροπής συμμετέχουν στις συνεδριάσεις της ομάδας εμπειρογνωμόνων, του προεδρείου και των ομάδων εργασίας.

Άρθρο 11

Γνώμες και εκθέσεις

1. Η ομάδα εμπειρογνωμόνων διαβιβάζει τις γνωμοδοτήσεις ή εκθέσεις της στην Επιτροπή. Η Επιτροπή μπορεί να ορίσει προθεσμίες εντός των οποίων πρέπει να διαβιβαστεί γνώμη ή έκθεση.

2. Οι αποφάσεις της ομάδα εμπειρογνωμόνων δεν υπόκεινται σε ψηφοφορία. Όταν μια γνωμοδότηση ή έκθεση εγκρίνεται ομόφωνα από την ομάδα εμπειρογνωμόνων, η ομάδα καθορίζει κοινά συμπεράσματα και τα επισυνάπτει στα πρακτικά. Όταν η ομάδα εμπειρογνωμόνων δεν επιτύχει ομόφωνη συμφωνία σχετικά με μια γνωμοδότηση ή έκθεση, ενημερώνει την Επιτροπή σχετικά με τις διιστάμενες εκφρασθείσες απόψεις.

3. Η Επιτροπή δύναται να δημοσιεύσει στο Διαδίκτυο τις εκθέσεις, τις γνώμες και τα έργα της ομάδας εμπειρογνωμόνων, εφόσον αυτά δεν έχουν εμπιστευτικό χαρακτήρα.

Άρθρο 12

Συνεδριάσεις

1. Η ομάδα εμπειρογνωμόνων συνεδριάζει στην έδρα της Επιτροπής κατόπιν πρόσκλησης της τελευταίας.

2. Το προεδρείο συνεδριάζει στην έδρα της Επιτροπής κατόπιν πρόσκλησης του προέδρου και συγκατάθεσης της Επιτροπής.

Άρθρο 13

Εχεμύθεια

Με την επιφύλαξη των διατάξεων του άρθρου 287 της συνθήκης ΕΚ, τα μέλη της ομάδας εμπειρογνωμόνων είναι υποχρεωμένα να μην κοινολογούν πληροφορίες των οποίων απέκτησαν γνώση μέσω των εργασιών της ομάδας εμπειρογνωμόνων ή των ομάδων εργασίας της, εφόσον η Επιτροπή τους πληροφορήσει ότι κάποια συγκεκριμένη γνωμοδότηση ή κάποιο θέμα έχουν εμπιστευτικό χαρακτήρα. Στην περίπτωση αυτή μόνο τα μέλη της ομάδας εμπειρογνωμόνων και οι εκπρόσωποι της Επιτροπής παρευρίσκονται στις συνεδριάσεις.

Άρθρο 14

Έναρξη ισχύος

Η παρούσα απόφαση αρχίζει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες, 25 Μαρτίου 2003.

Για την Επιτροπή

António Vitorino

Μέλος της Επιτροπής

(1) ΕΕ L 203 της 1.8.2002, σ. 1.